
-PRIOPĆENJE ZA MEDIJE

Poreč, 9. kolovoza 2025.


Mario Biondi očarao Poreč i obilježio vrhunac Porečkog ljeta 2025.

Pred prepunim Trgom slobode u Poreču, sinoć je talijanski glazbeni velikan Mario Biondi održao koncert koji će se dugo pamtiti. Svojim prepoznatljivim, baršunastim bas vokalom i neponovljivim glazbenim stilom spojio je jazz, soul, funk i pop u jedinstvenu večer koja je oduševila publiku svih generacija.

Tijekom večeri Biondi je izveo svoje najveće hitove, među kojima su se našli This Is What You Are, Shine On, What’s Happening Brother  te obrade svjetskih klasika kojima je dodao vlastiti glazbeni potpis. Uz pjesme koje su ga proslavile na međunarodnoj sceni, publika je imala priliku uživati i u skladbama s novijih albuma, koje je izveo s istom strašću i energijom.

Iako je riječ o ljetnom festivalu, snaga nastupa pokazala je da je Poreč izrastao u ponosnu glazbenu destinaciju. Biondi je sinoć potvrdio da glazba spaja – svaka izvedba bila je profinjena, besprijekorno izvedena i emotivna.

Koncert Maria Biondija bio je jedan od vrhunaca ovogodišnjeg Porečkog ljeta, koje je i ove godine ponudilo raznolik i bogat program. Organizatori su izrazili zadovoljstvo velikim odazivom publike i još jednom potvrdili da Poreč privlači vrhunska glazbena imena, stvarajući nezaboravne trenutke za posjetitelje i građane.

